DA Den Europæiske Unions Tidende C 376/109

Rådets begrundelse: Rådets førstebehandlingsholdning (EU) nr. 16/2016 med henblik på vedtagelse af Europa-Parlamentets og Rådets forordning om beskyttelsesforanstaltninger mod planteskadegørere og om ændring af forordning (EU) nr. 228/2013, (EU) nr. 652/2014 og Europa-Parlamentets og Rådets forordning (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF. 2000/29/EF, 2006/91/EF og 2007/33/EF

(2016/C 376/02)

I. INDLEDNING

1. Kommissionen forelagde den 6. maj 2013 Europa-Parlamentet og Rådet ovennævnte forslag, der bygger på artikel 43 i traktaten om Den Europæiske Unions funktionsmåde (1).

2. Det Europæiske Økonomiske og Sociale Udvalg afgav udtalelse den 10. december 2013, og den 13. januar 2014 orienterede Regionsudvalget Rådet om, at det ikke vil afgive en udtalelse.

3. Europa-Parlamentet vedtog sin førstebehandlingsholdning den 15. april 2014 (2). Denne holdning blev efterfølgende bekræftet af det nyvalgte Parlament, og Anthea McINTYRE (ECR (UK)) blev udpeget til ordfører.

4. To nationale parlamenter har afgivet udtalelser om anvendelsen af nærhedsprincippet og proportionalitetsprincippet (3).

5. Efter det forberedende arbejde i Plantesundhedsgruppen (beskyttelse og kontrol), Gruppen af Chefer for Plantesundhedstjenesterne og Gruppen af Landbrugsråder og attachéer/plantesundhedseksperter gav De Faste Repræsentanters Komité på mødet den 30. juni 2015 formandskabet mandat (4) til at indlede forhandlinger med Europa-Parlamentet.

6. Efter en række tekniske møder og uformelle triloger under det luxembourgske formandskab blev der opnået foreløbig enighed om et overordnet kompromis på en trilog den 16. december 2015 (5) med henblik på tidlig enighed ved andenbehandlingen mellem Europa-Parlamentet og Rådet. Dette kompromis blev godkendt af De Faste Repræsentanters Komité den 18. december 2015. Herefter blev teksten gennemgået i fællesskab af Kommissionens, Europa-Parlamentets og Rådets tjenestegrene med henblik på at sikre, at den afspejlede det opnåede kompromis.

7. Den 3. maj 2016 sendte formanden for Udvalget om Landbrug og Udvikling af Landdistrikter i Europa-Parlamentet en skrivelse til formanden for De Faste Repræsentanters Komité, hvori det blev angivet, at han ville henstille til plenarforsamlingen, at den vedtager Rådets holdning uden ændringer ved Parlamentets andenbehandling med forbehold af jurist-lingvist-gennemgangen, hvis Rådet vedtager sin førstebehandlingsholdning i overensstemmelse med ovennævnte kompromistekst.

8. Den 26. maj 2016 nåede Rådet til politisk enighed om kompromisteksten (6).

II. FORMÅL

Det overordnede mål med forordningen er at imødegå de øgede risici i plantesundhedssektoren som følge af nye skadegørere og sygdomme (der skyldes den globaliserede samhandel og klimaændringerne). Den vil også modernisere plantesundhedsinstrumenterne i tilknytning til handel — både inden for EU (forbedret sporbarhed i det indre marked) og i relation til tredjelande — idet der fokuseres på en risikobaseret tilgang. Bedre overvågning og tidlig bekæmpelse af udbrud af nye skadegørere er de værktøjer, som bør sikre et passende niveau af plantesundhed.

III. ANALYSE AF RÅDETS FØRSTEBEHANDLINGSHOLDNING

1. Generelt

Det kompromis, der blev opnået mellem de to medlovgivere, fastholder målene med Kommissionens forslag og tager samtidig hensyn til en række ændringer, som Rådet har foretaget, samt de vigtigste ændringer, der blev vedtaget af Europa-Parlamentet ved førstebehandlingen.

2. Vigtigste spørgsmål

Hovedelementerne i det kompromis, der er indgået med Europa-Parlamentet, skitseres nedenfor:

a) Anvendelsesområde

I henhold til Kommissionens forslag kunne kun parasitære planter betragtes som planteskadegørere.

Rådet og Europa-Parlamentet nåede til enighed om, at det med henblik på en mere fleksibel imødegåelse af eksisterende og nye risici også skulle være muligt at medtage ikkeparasitære planter i forordningens anvendelsesområde, forudsat at de har alvorlige økonomiske, sociale og miljømæssige konsekvenser for Unionens område.

b) Prioriterede skadegørere

Kommissionens forslag indførte det nye begreb »prioriterede« skadegørere: Disse skadegørere har alvorlige konsekvenser for Unionens område, og der bør afsættes specifikke EU-midler til bekæmpelse af dem — hvilket også indebærer mere vidtrækkende forpligtelser for både kompetente myndigheder, professionelle operatører og privatpersoner.

I henhold til det opnåede kompromis udpeges prioriterede skadegørere på grundlag af en række detaljerede kriterier, der er fastsat i et bilag til forordningen, og antallet af dem er ikke begrænset på forhånd.

c) Importordning

Kommissionens forslag indeholdt nogle værktøjer til at forhindre, at skadegørere indføres på Unionens område gennem planter, planteprodukter eller andre objekter fra tredjelande.

Rådet og Europa-Parlamentet var enige om behovet for at styrke dette system ved at indføre nogle nye elementer.

Som følge heraf er der blevet tilføjet en ny kategori af »højrisiko«planter, -planteprodukter eller andre -objekter: Det er planter, planteprodukter eller andre objekter, som ifølge en foreløbig vurdering udgør en uacceptabel skadegørerrisiko for Unionens område. Derfor må disse ikke indføres på Unionens område fra tredjelande, før der er gennemført en fuld risikovurdering.

Derudover kræves der for en udvidet række af planter, planteprodukter eller andre objekter plantesundhedscertifikater, som attesterer, at en plante, et planteprodukt eller et andet objekt, der indføres på Unionens område fra et tredjeland, er i overensstemmelse med EU-lovgivningen.

d) Delegerede beføjelser og gennemførelsesbeføjelser

De foreslåede beføjelser til Kommissionen blev undersøgt med særlig opmærksomhed; en række artikler blev omarbejdet for bedre at afgrænse Kommissionens beføjelser.

Ifølge det indgåede kompromis skal listen over prioriterede skadegørere også vedtages ved en delegeret retsakt, i betragtning af at dette vedrører fastlæggelsen af bredere politiske prioriteter og ikke blot handler om at anvende videnskabelige kriterier på planteskadegørere.

IV. KONKLUSION

Rådets førstebehandlingsholdning afspejler til fulde den enighed, der blev opnået mellem de to medlovgivere, og som blev bekræftet ved ovennævnte skrivelse af 3. maj 2016 fra formanden for Europa-Parlamentets Udvalg om Landbrug og Udvikling af Landdistrikter til formanden for De Faste Repræsentanters Komité (1. afdeling). Den blev efterfølgende godkendt af Rådet på samlingen den 26. maj 2016 gennem vedtagelse af den politiske enighed.

(1) Dok. 9574/13.

(2) Dok. 8307/14.

(3) Dok. 11870/13 og 12254/13.

(4) Dok. 10108/15 REV2.

(5) Dok. 15142/15 + ADD1, dok. 15143/15.

(6) Dok. 8338/16 + ADD1.